

***Број: 02 - \_\_\_\_\_\_\_\_\_\_***

***\_\_\_\_\_\_\_\_\_\_\_\_ 2024 година***

***С к о п ј е***

***ЗАПИСНИК***

***од******Сто шеестата седница на Управниот одбор на***

***Фондот за здравствено осигурување на Република Северна Македонија,***

***одржана на 29 април 2024***

*На 29 јануари 2024 година (понеделник) со почеток од 12,00 часот, Управниот одбор на Фондот по пат на конференциска врска, согласно член 20 од Деловникот за работата на Управниот одбор, ја започна Сто шеестата седница.*

*Во работата на седницата учествуваа следните членови на Управниот одбор:*

* *Дејан Николовски - претставник од Министерството за финансии – претседател;*
* *д-р Фросина Арнаудова - Дежуловиќ – претставник од Министерство за здравство – заменик на претседателот ( Фросина Арнаудова – Дежуловиќ не присуствуваше на седницата, но го извести Управниот одбор за своето гласање по предлозите за разгледување на Сто шеестата седница – за што би гласала кога би била присутна, преку е-маил. Согласно член 22 на Деловниот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен);*
* *д-р Димитар Димитриевски - претставник на пензионерите во Република Северна Македонија – член;*
* *д-р спец. д-р сци. Тања Дејаноска - претставник на стопанствениците – член (Тања Дејаноска не присуствуваше на седницата, но го извести Управниот одбор за своето гласање по предлозите за разгледување на Сто шеестата седница – за што би гласала кога би била присутна, преку е-маил. Согласно член 22 на Деловниот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен);*
* *дипл. фарм. спец. Маја Ковачева - претставник од Лекарската, Фармацевтската и Стоматолошката комора на Македонија – член*
* *м-р Ангелина Бачановиќ – претставник на осигурениците – член*

*Во работата на седницата не учествуваа следните членови на Управниот одбор:*

* *д-р Љубиша Каранфиловски - претставник од Сојузот на синдикатите на Македонија – член;*

*Во работата на седницата учестуваа и следните претставници од ФЗОРСМ:*

* *м-р Магдалена Филиповска Грашкоска, директор на ФЗОРСМ;*
* *Миле Сугарев, Директор на Секторот за финансиски прашања на ФЗОРСМ*
* *м-р. Даниела Јовческа – Ѓуровска, раководител на одделение за здравствено осигурување и нормативно правни работи, во својство на записничар*

*Седницата ја отвори и водеше претседателот Дејан Николовски. На почетокот утврди дека во работата на седницата се вкучени четворица членови на Управниот одбор, а членовите Фросина Арнаудова – Дежуловиќ и Тања Дејаноска известиле за своето гласање и гласале ЗА по предлозите по пат на е-маил, поради што согласно Деловникот, при утврдување на кворум за работа и одлучување на седницата се сметаат за присутни. Доколку содржината на предлозите по кои се изјасниле не биде променета на седницата, ќе се смета дека со известувањето гласале по предлозите. Со оглед на тоа се смета дека на Сто шеесетата седница присуствуваат шест членови на Управниот одбор и условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Годишен извештај на Фондот за здравствено осигурување на Република Северна Македонија за 2023 година*
2. *Годишен финансиски план за извршување на финансиски контрола за 2024 година*

*Потоа претседателот праша дали има и други предлози за разгледување на денешната седница, односно за дополнување на дневниот ред. Бидејќи такви предлози не беа дадени,* *Управниот одбор за седницата едногласно го усвои следниот*

 ***Д Н Е В Е Н Р Е Д***

1. *Годишен извештај на Фондот за здравствено осигурување на Република Северна Македонија за 2023 година*
2. *Годишен финансиски план за извршување на финансиски контрола за 2024*

*година*

*Потоа се пристапи кон разгледување на точките на дневниот ред.*

# **ТОЧКА 1 -** Годишен извештај на Фондот за здравствено осигурување на Република Северна Македонија за 2023 година

*Миле Сугарев, пред да започне со своето образложение по однос на точките на дневниот ред, ги извести членовите дека бил отсустен и поради тоа не бил во можност да присуствува на претходната седница на Управниот одбор која се одржа минатиот петок на 26.04.2024 година и од таа причина по однос на претходно доставените материјали ќе се произнесе на денешната седница на Управниот одбор.*

*Ангелина Бачановиќ, даде кратка ретроспектива на случувањата од претходната седмица и ги потсети присутните дека поради тоа што подоцна беше доставен материјалот за оваа точка на дневниот ред односно беше доставен минатиот четврток на 25.04.2024 година во 16 часот членовите на Управниот одбор немаа доволно време да го прочитаат и да се запознаат со неговата содржина. Укажа и на тоа дека на претходната седницата која се одржа минатиот петок на 26.04.2024 година немаше претставник од стручните служби на Фондот за да ги образложи материјалите и поради тоа истите се разледуваат како точки на дневен ред на денешната седница на Управниот одбор.*

*Миле Сугарев, одговори дека Годишниот извештај е даден во четвртокот бидејќи тогаш бил доставен податок од сектор Фармација кој бил потребен со цел да се заокружи истиот. Укажа и на тоа дека Годишниот извештај на Фондот содржи податоци за претходната година за 2023 година од сите аспекти на работењето на Фондот. Посочи дека овој извештај претставува база на податоци врз основа на кои можат да се прават анализи не само од страна на Фондот туку и од страна на: Минстерството за здравство, јавните и приватните здравствени установи, надлежните коморите како од останати здруженија и институции. Укажа на тоа дека овие податоци се црпат од завршната сметка и од модулите на Фондот, кои се полнат од страна на вработените во Фондот при своето работење. Посочи дека стручните служби се трудеа да ги внесат сите расположливи податоци од работењето на Фондот и да направат споредбена анализа на 2023 година со претходните две години 2021 и 2022 година, со цел да се види дали има зголемување или намалување на трошоците. Објасни дека во Извештајот се прикажани и приходите и расходите на Фондот кон јавните здравствени установи, потоа за здравствени услуги и лекови односно е прикажано за што Фондот ги троши парите и од таа причина истиот изобилува со табели, статистички податоци и бројки. Укажа и на тоа дека во Извештајот не се прикажува никаков новитет туку истиот е само еден сублимат од работењето на Фондот во претходната година.*

*Ангелина Бачановиќ, се наврати на тоа дека материјалите за Управен одбор не се доставуваат навремено од страна на стручните служби на Фондот. Укажа и на фактот дека претходно се доцнело со пописот како и со завршната сметка која била доставена на разгледување еден месец покасно од предвиденото поради што членовите на Управниот одбор немаа доволно време да ги разгледаат истите за да можат да дискутираат на самата седница. Посочи дека станува збор за генерална забелешка и замоли во иднина службите да бидат поажурни во доставувањето на материјалите за разгледување на Управен одбор.*

*Маја Ковачева, укажа на тоа дека има забелешка во точката 4 од Извештајот кој се однесува на лековите поточно во делот на реченицата која се однесува на тоа дека потрошувачката на лекови зависи и од „навиките на лекарите за пропишување лекови на рецепт“.*

*Миле Сугарев, посочи дека овој дел е во надлежност на Сектор фарамација, но смета дека истиот треба да стои, бидејќи навиките на лекарите за пропишување лекови на рецепт е реалност во услови кои не постојат изготвени протоколи.*

*Маја Ковачева, укажа на тоа дека ако навиката на лекарите за пропишување на лекови на рецепт е прифатлива за Фондот тогаш ќе имаме трошоци за издавање на лекови препишани по „навика“ на лекарите, а не по протоколи.*

*Миле Сугарев, уште еднаш потенцираше дека тоа е реалноста се додека не се изготват протоколите.*

*Маја Ковачева, посочи на тоа дека не треба да се подржува ваквиот начин на препишување на лекови само по „навика“ од страна на лекарите, без да се има некаква контрола на истите.*

*Миле Сугарев, одговори дека има контрола на пропишување на лековите кај избраните лекари, но без протоколи не може да се спречи да пропишуваат по навика. Укажа на тоа дека поради Ковид кризата, Фондот не успеа до крај да ја реализира планираната реформа во примарната здравствена заштита. Посочи дека со реформата било планирано да се воспостави нов начин на пропишување на лекови и да се донесат соодветни протоколи по кој избраните лекари ќе треба да се придржуваат.* *Укажа и на тоа дека во праксата многу често се случува избраните лекари да пропишуваат лекови по барање на осигурениците, кои ако не им се удоволи барањето го користат правото да го променат својот матичен лекар и да одат кај друг кој ќе им го исполни нивното барање, без притоа да се внимава дали тој лек реално им е неопходен. Го кажа своето мислење и по однос на тоа дека реформите треба да почнат од примарното здравство, со цел да се пренесат и на повиско ниво, бидејќи многу лесно преку матичниот лекар пациентот може да стигне до терциерно ниво притоа заобиколувајќи го специјалистичкото ниво на здравствена заштита. Укажа и на тоа дека во праксата се јавува тренд на оптеретување на болниците со пациенти на кои здравствената состојба им дозволува да бидат третирани на специјалистичко ниво односно истите можат да бидат прегледани од страна на лекар специјалист.*

*Ангелина Бачановиќ, укажа на тоа дека тврдење на Миле Сугарев за преоптовареноста на пружање на здравствени услуги на терциерно ниво, не соодејствува со бројките истажани на страна 26 од Извештајот, каде е наведено дека најголем број од пациентите се лекувани во општите и клиничките болници додека пак универзитетските клиники се на второ место.*

*Миле Сугарев,појасни дека болници се повеќе од 30, а клиники има 26.*

*Ангелина Бачановиќ, укажа на тоа дека нема квалитативна обработка на податоци, туку само квантитативна и праша дали се прават анализи врз основа на овие податоци и дали се превземаат некои активности во насока да се променат нештата на подобро.*

*Димитар Димитриевски, се надоврза дека во Извештајот недостасува индекс на тежина, кој претставува индикатор со кој ќе се прикаже работењето во болниците, односно ќе се прикаже видот на услуги кои се даваат на терциерно нивно односно ќе се добие податок за типот на здравствените услуги за кои пациентите најчесто одат на терциерно ниво. Укажа на тоа дека овој индекс го имаше во претходните извештаи и дека недостасува во сегашниот извештај за 2023 година.*

*Миле Сугарев, одговори дека во неговиот сектор има тројца економисти кои работат на ова проблематика и дека немаат доктор кој би располагал со знаење и стручност за да се прават таквите анализи. Покрај проблемот со кадровската неекипираност, укажа и на тоа дека веќе шест години не фунционира системот* *BI - business intelligence* *( БИ- бизнис интелеџенс), од каде што ќе може да се црпат ваквиот тип на податоци и да се изготвуваат потребните анализи. Укажа на тоа дека* *BI (БИ) системот беше замислен со цел да можат вработените во Фондот да ги користат податоците во системот на Фондот, а не тие податоци да ги бараат од сектор информатика и од надворешниот одржувач фирмата Нексенс. Посочи и на тоа дека секое барање на податок за да се направи некоја анализа од страна на Нексенс, претставува финансиско оптеретување на Фондот и поради тоа се прават само непоходно потребните анализи за да може да се донесе Годишниот извештај. Укажа и на еден уште поголем проблем, а тоа е плаќањето на 2,5 милијарди денари за лекови кои не се на листата на Лекови за кои се воспоставени строги критериуми, но од страна на јавните здравствени установи има барања за условен буџет и за набавка на ваков тип на лекови, кои Фондот треба да ги покрие бидејќи се дел од основните здравствени услуги и истите мора да се купуваат за потребите на пациентите.*

*Ангелина Бачановиќ, праша зошто не функционира* *BI ( БИ) системот.*

*Миле Сугарев, одговори дека нема алатка и дека за тоа се потребни дополнителни средства.*

*Диреторката Магдалена* *Филиповска Грашкоска , појасни дека можеби не се премногу финансиски средства за покривање на* *BI (БИ) алатката, но Фондот во ставката предвидена за оваа намена има средства само за одржување на постоечките информатички системи кои се неопходни за неговото тековно работење.*

*Ангелина Бачановиќ, се наврати на податоците прикажани во Извештајот со забелешка за извесна нелогичност во делот кој се однесува на тоа дека најголемо зголемување на договорниот надоместок за 2023 година има кај универзитетските клиники од 24,3%, а истите пружаат помалку здравствени услуги од општите и клиничките болници кои пак имаат значително помало зголемување од 6,3%, а притоа имаат најголем обрт на пациенти, според статистичките податоци за 2023 година. Притоа, праша дали овие податоци се резултат на цените во терцијална здравствена заштита и дали се предмет на понатамошна анализа, со цел да се утврди на што се должи оваа појава.*

*Миле Сугарев, појасни дека тоа зависи од видот и структурата на пружаните здравствени услуги, кои кај универзитетските клиники за разлика од кај болниците се пообемени и покомплексни. Укажа и на тоа дека се праваат анализи од службите во Фондот во согласност со алатките кои ни служат на располагање. Во делот на финансирањето на услугите укажа на тоа дека јавните здравствени установи добиваат дополнитени средства од Фондот за нивно целосно функционирање. Посочи на тоа дека се што работат јавните здравствени установи и притоа продуцираат долгови истите согласно законските прописи и Одлуката на Влада мора да се покриваат со средства на Фондот. Укажа и на тоа дека со ваква поставеност на работите се руши концептот на Фондот како купувач на здравствени услуги во јавното здравство. Притоа предложи кога ќе се преговара со Министерството за финансии за неодржливите јавни здравствени установи да се разгледа можноста нивното финансирање да се врши од друг извор, додека пак Фондот да ги плаќа само пружените здравствени услуги. Смета дека мора да постои одговорност кај менаџерите на јавните здравствени установи за економично и рационално трошење на средставата. Посочи дека до сега не видел ниту еден пример за разрешување на директор за нерационално трошење на средства. Укажа и на тоа дека државата треба да најде начин како да се финанансираат овие здравствени установи, а не тоа да биде од придонесите на осигурените лица на Фондот. Посочи дека нивниот број се зголемува и ако порано се движел во рамките од 16 до 22 јавни здравствени установи сега се движи од 70 до 109 јавни здравствени установи. Смета дека Министерството за здравство како креатор на здравствената политика, треба да направи суштинска анализа за потребата од функционирање на овие неодржливи јавни здравствени установи кои со своето работење продуцираат само долгови и да види дали реално има потреба од постоење на сите или само на некои од нив.*

*Ангелина Бачановиќ, праша дали е пратена информација на Влада за проблемот со финансирањето на на овие јавни здравствени установи.*

*Директорката Магдалена* *Филиповска Грашкоска, одговори дека Фондот секоја година праќа Информација на Влада за ова прашање и дека за истото се дискутрира на седница.*

*Миле Сугарев, уште еднаш го повторни својот став дека Фондот кон овие јавните здравствени установи треба да ги плаќа само пружените здравствени услуги, а не да го финансира нивното целокупно работење.*

*По исцрпување на дискусија по однос на точката на дневниот ред како и со оглед на тоа дека нејзината содржина не беше променета на седницата, Управниот одбор, едногласно донесе*

*Одлука*

*за усвојување на Годишниот извештај за работењето на Фондот за здравствено осигурување на Република Северна Македонија во 2023 година*

*ТОЧКА 2 - Годишен финансиски план за извршување на финансиски контрола за 2024*

*година*

*Миле Сугарев, ги запозна членовите на Управниот одбор по однос на втората точка на дневниот ред и појасни дека станува збор за годишен финансиски план за извршување на редовни финасиски контроли за 2024 година на целокупното финансиско работење на јавните здравствени установи. Укажа на тоа дека по барање на директорите како и на секторските директори во текот на годината се прават 4 пати повеќе вонредни контроли од прикажаните редовни контроли. Посочи и на тоа дека редовната контрола го опфаќa целокупното финансиско работење на јавната здравствена установа. Укажа и на тоа дека Фондот до Министерството за здравство поднесува извештај во кој се нотира секоја констирана неправилност во работењето на јавните здравствени установи. Посочи дека при контролата се констатирани извесни законски неусогласености, како што е примерот со вршење на дополнителната дејност. Имено објасни дека постои правна колизија на Законот за здравственото осигурување каде е наведено дека овие здравствени услуги не спаѓаат на товар на Фондот со Законот за здравствената заштита каде е наведено дека цената на здравствената услуга извршена преку дополнителната дејност во јавната здравствена установа е на товар на Фондот, освен надоместокот за тимот.*

*Ангелина Бачановиќ, од формален аспект праша зошто толку доцна се предлага од Секторот за финансии и носи овој финансиски план, наместо истиот да се донесе на крајот на годината или на почеток на тековната година.*

*Миле Сугарев, одговори дека во почетокот на годината финансиските контролори биле зафатени со вршење на вонредни контроли за условни надоместоци, кои не влегуваат во овој план за редовни контроли кои го опфаќаат целокупното финансиско работење на јавните здравствени установи и поради тоа истиот го опфаќа перидот од месец април до месец декември 2024 година.*

*Ангелина Бачановиќ, укажа на тоа дека Планот треба да ги опфати активностите на финансиските контролори за цела година вклучувајќи ги и првите три месеци (јануари, февруари и март), а не истиот да започнува од април, бидејќи претставува годишен финансиски план за извршување на финансиски контроли за 2024 година.*

*Миле Сугарев, ги прифати предлогот на Ангелина Бачановиќ, и укажа на тоа дека од наредната година во Планот за финсиска контрола покрај редовните контроли ќе бидат опфатени и контролите кои се однесуваат и на условните надоместоци и со тоа ќе бидат опфатени сите месеци во тековната година. Укажа и на тоа дека има недостаток на финансиски контролори и дека секој економист не може да врши ваков тип на контрола бидејќи е потребно претходно да располага со искуство и познавање на целокупното финансиско работење на јавните здравствени установи, за да може истото да го контролира.*

*По кратката дискусија и запознавање со содржината на Годишниот план за извршување на финансиски контроли за 2024 година, како материјал од информативна природа, како и со оглед на тоа дека неговата содржина не беше промената на седницата, членовите на Управниот одбор истиот едногласно го усвоија.*

*Истовременосе заклучи во иднина Годишниот финансиски план за извршување на финансиски контроли, да се доставува на крајот на годината или на почеток на тековната година на разгледување на членовите на Управниот одбор.*

*Потоа, во 14,00 часот претседателот Дејан Николовски ја заклучи Сто шеесетата седница на Управниот одбор на Фондот.*

***Записничар, Управен одбор/Bordi drejtues***

 ***м-р Даниела Јовческа – Ѓуровска Претседател/Kryetar,***

 ***Дејан Николовски***